
Καλή σας μέρα. 

Βλέπω υπάρχει ένα κλίμα αρνητικό και δεν θα έπρεπε να υπάρχει προς εκπροσώπους των εργαζομένων. Γιατί αγαπητοί φίλοι προσκεκλημένοι, σήμερα έχουμε κληθεί όλοι να συζητήσουμε ένα σοβαρό πρόβλημα και είναι ξεκάθαρο σε όλους σας ότι χωρίς την συμμετοχή των εργαζομένων, δεν θα έχετε και δεν θα έχουμε κανένα ουσιαστικό αποτέλεσμα. Για αυτό αφιερώστε δέκα λεπτά να ακούσετε και τους εργαζόμενους, που τόσο πολύ θεωρείτε ότι είναι συνεργάτες.
Αγαπητοί φίλοι, θέλω να ευχαριστήσω εκ μέρους των εργαζομένων της Τοπικής Αυτοδιοίκησης, για την πρόσκληση που μας κάνατε να παρευρεθούμε σήμερα και να καταθέσουμε και τις δικές μας απόψεις στο πιο κρίσιμο ζήτημα που απασχολεί την Τοπική Αυτοδιοίκηση, την Διοικητική Μεταρρύθμιση.

Το συνέδριό σας πραγματοποιείται σε μια εξαιρετικά δύσκολη περίοδο, με την κατάσταση για τους εργαζόμενους – και όχι μόνο – να επιδεινώνεται και το εργασιακό περιβάλλον να γίνεται όλο και πιο απειλητικό. Η μετεξέλιξη της χρηματιστηριακής κρίσης σε πιστωτική και τώρα σε δημοσιονομική, οι νέοι κύκλοι μεταφόρτωσής της αυξάνουν, βαθαίνουν, επεκτείνουν τις κοινωνικές επιπτώσεις. Η ανεργία, η πτώση του βιοτικού επιπέδου, η συρρίκνωση των εργασιακών και ασφαλιστικών δικαιωμάτων, είναι ήδη τα έντονα και εξελισσόμενα χαρακτηριστικά της. Οι μύθοι, οι αυταπάτες καταρρέουν, μαζί με το νεοφιλελεύθερο μοντέλο. Η κρίση είναι συστημική, είναι κρίση ολόκληρου του συστήματος. 
Η απόφαση της κυβέρνησης να προωθήσει την Διοικητική Μεταρρύθμιση, πρόγραμμα Καλλικράτης, εν μέσω οικονομικής κρίσης, δείχνει την αναγκαιότητα που έχουν επισημάνει όλοι οι φορείς για τον ριζικό και βαθύ μετασχηματισμό του κράτους, ώστε να μετατραπεί σε ένα επιτελικό κράτος – στρατηγείο, που θα διαχειρίζεται τις απολύτως αναγκαίες εθνικές πολιτικές, όπως είναι η άμυνα, η εξωτερική πολιτική, η δημόσια τάξη και η ασφάλεια, η δικαιοσύνη, η γενική δημοσιονομική και αναπτυξιακή πολιτική. Δηλαδή εφαρμόζεται πλήρως το συνταγματικά προβλεπόμενο τεκμήριο αρμοδιότητας υπέρ της Αυτοδιοίκησης, καθώς αν ταυτιστεί η Διοικητική Μεταρρύθμιση με παρεμβάσεις και διευθετήσεις μόνο στο επίπεδο των δύο βαθμών Αυτοδιοίκησης, οδηγείται μαθηματικά σε αποτυχία.
Για το συνδικαλιστικό κίνημα, ο θεμέλιος λίθος μιας βαθιάς, ουσιαστικής και δημοκρατικής αλλαγής στο διοικητικό σύστημα της χώρας, είναι πρώτα από όλα η αλλαγή στο κεντρικό κράτος και τις δομές του. Φυσικά και η ενίσχυση και η αναβάθμιση της Αυτοδιοίκησης υπέρ των πολιτών, με δημόσιο και κοινωνικό χαρακτήρα.

Οι θέσεις μας, αγαπητοί φίλοι, για την Διοικητική Μεταρρύθμιση, έχουν δημοσιοποιηθεί και κυρίως στα δύο τελευταία συνέδρια. Ήταν τόσο ξεκάθαρες, που κανένας δεν τις αμφισβήτησε. Επίσης καταθέσαμε συνολικά τις απόψεις μας για την αποτίμηση της προηγούμενης μεταρρύθμισης, που ενώ ήταν μια πρωτοποριακή πολιτική, νομοθετική πρωτοβουλία, τελικά με την εφαρμογή της δημιουργήθηκαν σοβαρά προβλήματα και αυτό γιατί επικράτησαν μικροκομματικές σκοπιμότητες, ανυπαρξία υποστήριξης στην πράξη, άρα και την πλήρη εφαρμογή του, έλλειψη πόρων, έλλειψη ή αδυναμία προσέλευσης εξειδικευμένου προσωπικού, ενώ όπου υπήρξε αυτό, στο τέλος, με ευθύνη των αιρετών, απομακρύνθηκε. 

Άρα όλοι όσοι συμφωνούμε και στηρίζουμε την αναγκαιότητα της Διοικητικής Μεταρρύθμισης – αφού αποφύγουμε τα λάθη του παρελθόντος στον σχεδιασμό – και την εφαρμογή της μέσα από έναν ουσιαστικό διάλογο, να καταλήξουμε στην διαμόρφωση μιας ολοκληρωμένης πρότασης. Σε αυτή τη δημόσια διαβούλευση, επιδιώκουμε και θα απαιτήσουμε και την ενεργή συμμετοχή των εργαζομένων στην Τοπική Αυτοδιοίκηση. Μια Διοικητική όμως Μεταρρύθμιση που θα στηρίζεται στις πιο κάτω γενικές κατευθύνσεις: οικονομική επάρκεια, κριτήρια χωροταξικής ενότητας, διαχείριση εθνικών και ευρωπαϊκών πόρων, δημοκρατική λειτουργία και συμμετοχή των πολιτών, που μετά την κατάργηση του αντιδημοκρατικού 42%, επόμενο βήμα πρέπει να είναι και η καθιέρωση της απλής αναλογικής.

Αγαπητοί φίλοι, για να έχει επιτυχία αυτή η προσπάθεια, πρέπει να ανατρέψουμε ριζικά το διοικητικό σύστημα της χώρας. Το ζητούμενο δεν είναι μια απλή χωροταξική αναδιάταξη, αλλά ένα σχέδιο για την ριζική αποκέντρωση και τον μετασχηματισμό του κράτους. Η ΠΟΕ-ΟΤΑ κρίνει θετικά καταρχήν την πρωτοβουλία της κυβέρνησης. Είναι όμως ευνόητο ότι παραμένουν ανοικτά αρκετά ζητήματα που το σχέδιο διαβούλευσης δεν ξεκαθαρίζει, και συγκεκριμένα, ποιες κρατικές αρμοδιότητες μεταφέρονται στην Αυτοδιοίκηση, Δήμοι και Περιφέρειες, η ανακατανομή αρμοδιοτήτων και ο τρόπος απόδοσης των πόρων από την Κεντρική Διοίκηση στην Αυτοδιοίκηση, η αναλυτική κοστολόγηση του όλου εγχειρήματος, η δημιουργία Μητροπολιτικής Αυτοδιοίκησης προκειμένου να αντιμετωπιστούν τα οξύτατα προβλήματα που τέμνουν οριζόντια πολλές περιοχές και Δήμους, η παντελής έλλειψη αναφοράς στο ανθρώπινο δυναμικό της Τοπικής Αυτοδιοίκησης, ο ρόλος τους και η πραγματική αναβάθμιση στις νέες διαμορφούμενες συνθήκες. 
Η αξιοποίηση του υφιστάμενου προσωπικού, η συνεχής επιμόρφωση, η ενίσχυση των νέων δομών με εξειδικευμένο μόνιμο προσωπικό, η αντιμετώπιση των προβλημάτων που θα προκύψουν από την συνένωση των Δήμων, με στόχο την εξυπηρέτηση του δημότη και την ενίσχυση του δημόσιου και κοινωνικού χαρακτήρα της Τοπικής Αυτοδιοίκησης. Οι σχέσεις των ΟΤΑ και των υπηρεσιών του κράτους, Υπουργείο Αγροτικής Ανάπτυξης, ΟΓΑ, ΕΛΓΑ, στην άσκηση αρμοδιοτήτων τους, χωρίς κανένα μέχρι σήμερα όφελος για την Τοπική Αυτοδιοίκηση. 

Για να είναι επιτυχής μια Διοικητική Μεταρρύθμιση του μεγέθους αυτού, θα πρέπει όχι μόνο να υπάρχει καθολική συμμετοχή των εργαζομένων στην Τοπική Αυτοδιοίκηση, αλλά και αναβάθμιση του ρόλου τους. Συνεπώς, επίλυση βασικών αιτημάτων τους που έχουν σχέση με την πορεία του θεσμού της Τοπικής Αυτοδιοίκησης και την επίτευξη του βασικού μας στόχου για καλύτερες παροχές και υπηρεσίες στους πολίτες, με το μικρότερο δυνατό κόστος. 

Για αυτό οι εργαζόμενοι συνεχίζουν να αγωνίζονται και διεκδικούν την αξιοποίηση και οικονομική θεσμική αναβάθμιση του ανθρώπινου δυναμικού, την στελέχωση των νέων ΟΤΑ με εξειδικευμένο προσωπικό, αλλά και την αντιμετώπιση της έλλειψης διάθεσης από πολλούς φορείς της Τοπικής Αυτοδιοίκησης, της επιμόρφωσης και κατάρτισης του υπάρχοντος προσωπικού, την υπεράσπιση και διεύρυνση του δημόσιου και κοινωνικού χαρακτήρα της Τοπικής Αυτοδιοίκησης και την αποτροπή κάθε προσπάθειας ιδιωτικοποίησης και εμπορευματοποίησης. Για αυτό άλλωστε είμαστε και αντίθετοι στην συνέχιση της άσκησης αρμοδιότητας της διαχείρισης των στερεών αποβλήτων από ιδιώτες. 
Την καθιέρωση ενιαίας μόνιμης σχέσης εργασίας και την κατάργηση του θεσμού των εκτάκτων, της μερικής απασχόλησης και των συμβάσεων μίσθωσης έργου. Να πάψουν οι Οργανισμοί Τοπικής Αυτοδιοίκησης να είναι θερμοκήπια ελαστικών και κακοπληρωμένων σχέσεων εργασίας. Για αυτό είμαστε αντίθετοι στο πρόγραμμα για τους 20.000 συμβασιούχους μέσα στον ΟΑΕΔ, γιατί αυτά τα χρήματα θα έπρεπε η Τοπική Αυτοδιοίκηση να ενισχύσει τις κοινωνικές δομές που ουσιαστικά εγχώρισε στην ιδιωτική πρωτοβουλία και σήμερα έχουν οδηγηθεί στην διάλυση και εκατοντάδες εργαζόμενοι στην απόλυση. Την επίλυση βασικών κλαδικών και θεσμικών αιτημάτων, που απασχολούν τους εργαζόμενους στους ΟΤΑ Α΄ βαθμού.

Κύριε Υπουργέ, επειδή το τελευταίο χρονικό διάστημα ακούγονται από το οικονομικό επιτελείο της κυβέρνησης για νέες περικοπές στα δικαιώματα των εργαζομένων, δεν είναι δυνατόν να προχωρήσει η Διοικητική Μεταρρύθμιση όταν η κυβέρνηση σχεδιάζει και να αποδεχτεί πολιτικές που έχουν να κάνουν με περιορισμό των δικαιωμάτων των εργαζομένων. Το πάγωμα και η μείωση του εισοδήματος, τον περιορισμό των ασφαλιστικών μας δικαιωμάτων, την κατάργηση του κοινωνικού χαρακτήρα της ασφάλισης στο Δημόσιο με πρόσχημα την ισότητα και την κατάργηση των δικαιωμάτων των γυναικών, την απαράδεκτη κατάσταση στα Ταμεία μας, την υποβάθμιση των Δημοσίων Υπηρεσιών, τις ελαστικές σχέσεις εργασίας, τις ιδιωτικοποιήσεις.
Αγαπητοί φίλοι, με αυτές τις παρεμβάσεις μας πιστεύουμε ότι και ο ρόλος των εργαζομένων στην διαδικασία της δημόσιας διαβούλευσης για τη νέα Διοικητική Μεταρρύθμιση, θα είναι θετικός και θα συμβάλλει στην προσπάθεια όλων μας με στόχο την ουσιαστική ενίσχυση και αναβάθμιση της Τοπικής Αυτοδιοίκησης. 
Αν το προηγούμενο χρονικό διάστημα είχαμε αναπτύξει ένα κοινό μέτωπο αντιμετώπισης των προβλημάτων, δεν θα συζητούσαμε σήμερα, κύριε Πρόεδρε και κύριοι Δήμαρχοι, την αφαίρεση πόρων και αρμοδιοτήτων που το προηγούμενο χρονικό διάστημα και η προηγούμενη κυβέρνηση έφερε στους Οργανισμούς Τοπικής Αυτοδιοίκησης. Γιατί αν ήμαστε όλοι μαζί όταν αφαιρέθηκε το 2% και ουσιαστικά θέλουν να μεταφέρουν αρμοδιότητες από την Τοπική Αυτοδιοίκηση και να χαρίζουν εκατομμύρια ευρώ στους μεγαλοξενοδόχους, σήμερα δεν θα συζητούσαμε τέτοια ζητήματα.
Για αυτό εύχομαι εκ μέρους των εργαζομένων της Τοπικής Αυτοδιοίκησης στο μέλλον να υπάρχει καλή συνεργασία, κάθε επιτυχία στις εργασίες του συνεδρίου σας για την επίλυση όλων των προβλημάτων που απασχολούν τον θεσμό.

Ευχαριστώ πολύ. 

